**Ilomantsin Kalevalaiset ry**

**Toimintakertomus vuodelta 2024**

Ilomantsin Kalevalaiset Naiset ry on toiminut vuodesta 1963 lähtien. Yhdistys on ollut siitä lähtien henkisen ja aineellisen suomalaiskansallisen perinteen vaalijoiden ja sen parissa työskentelevien ja sitä nykykulttuuriin soveltavien naisten yhteinen toimintafoorumi – toivottavasti jatkossa myös miesten. Yhdistys on Kalevalaisten Naisten Liiton jäsen. Yhdistyksen nimi muutettiin vuonna 2020 Ilomantsin Kalevalaiset ry:ksi.

**Varsinainen toiminta**

**Hallitus**

Yhdistyksen hallituksessa on toiminut puheenjohtajana Maire Kärkkäinen ja sihteerinä sekä varapuheenjohtajana Riitta Ryynänen. Rahastonhoitajana ja jäsenasioiden hoitajana Kirsi Takala. Muina jäseninä Päivi Kauppinen, Hilkka Kontturi ja Heidi Koponen sekä yleisvarajäseninä Elvi Lemmetyinen ja Liisa Matveinen.

Hallitus on kokoontunut 5 kertaa.

Vuosikokous pidettiin Piirolan Pihassa 12.3.2024

**Jäsenet**

Yhdistyksessä oli vuoden 2024 lopussa 47 maksanutta jäsentä sekä 1 kunniajäsen.

**Runonlaulajan pirtin 60-vuotisjuhlat**

Yhdistys järjesti Runonlaulajan Pirtin 60-vuotisjuhlat 23.6.2024 yhdessä Ilomantsin Museosäätiön kanssa. Juhlassa pirtin historiasta kertoi museonjohtaja Ulla Vartiainen ja esiintymässä oli oma kansanmuusikkomme, mestarikansanlaulaja Liisa Matveinen sekä kantelemuusikko Katja Malinen. Kalevalaiset hoitivat kokonaisuudessaan tilaisuuden kahvituksen, ja tarjolla oli perinteisesti karjalanpiirakoita ja rahkapiirakoita, joista piirakat ostettiin Ravintola Parppeinpirtiltä ja rahkapiirakat lahjoitti ja leipoi Elvi Lemmetyinen.

Riitta Ryynänen teki juhlasta jutun Pogostan Sanomiin 27.6.2024. Juttuun saatiin veloituksetta kuvat Heikki Huttuselta ja Kirsi Takalalta.

Pirtin juhliin saatiin tukea Ilomantsin kunnalta ja Karjalaisen Kulttuurin Edistämissäätiöltä sekä tarjoomuksien muodossa Möhkön Rajakartanolta.

Tilaisuuteen osallistui 70–80 henkeä.

**Liiton vuosikokous**

Yhdistyksemme ei osallistunut Liiton vuosikokoukseen, joka pidettiin Heinolassa 21.–22.9.2024.

**Kulttuuritoiminta**

Kalevalaisten Naisten Liiton vuoden teemana oli ”Sana sanasta tulevi”.

Kalevalanpäivänä olimme laskemassa seppelettä Kalevalaan laulaneitten muistomerkille Pogostan koulun oppilaiden ja Ilomantsi-Seuran kanssa.

Möhkön Vapussa tuuletimme kansallispukuja ollen mukana kulkueessa liiton teemalauseella.

Matelinpäivänä veimme kukkia Mateli Kuivalattaren muistomerkille.

Adventinavajaistapahtumassa 1.12. huolehdimme tarjoilusta Parppeinvaaran Runopirtissä.

11.12. järjestimme kaikille avoimen jouluaskartelutapahtuman Piirolan Pihassa. Askartelua ohjasi Maire Kärkkäinen ja jouluista kantelemusiikkia soitti Liisa Matveisen ohjaama kansalaisopiston kanteleryhmä.

**Talous**

Yhdistyksemme taloustilanne on vakaa. Kirjanpitoa hoitaa Ilomantsin Yrityspalvelut. Toiminnantarkastaja toimii Matti Karvinen ja varatoiminnantarkastajana Merja Karvinen.

**Tiedottaminen**

Tiedotamme yhdistyksen tapahtumista Pogostan Sanomissa sekä jäsensähköpostitse. Kirsi Takala on tiedottanut yhdistyksen järjestämistä tilaisuuksista nettisivuillamme [www.ilakat.fi](http://www.ilakat.fi) sekä päivittänyt yhdistyksen Facebook-sivua.

**Yhteistyökumppanit**

Olemme tehneet yhteistyötä seuraavien tahojen kanssa: Ilomantsi evankelis-luterilainen ja ortodoksinen seurakunta, Ilomantsin museosäätiö, Ravintola Parppeinpirtti, Ilomantsi-Seura, Pogostan koulu ja Joensuun Kalevalaiset Naiset.